Jean François-Poncet

Diplomàtich e òm polìtich.
Jean François-Poncet a l'era nà a Paris a j'8 dë dzèmber 1928.
A l'era fieul d'André François-Poncet, ch'a l'era ambassador ëd Fransa an Almagna al moment ëd l'ariv al podèj ëd Hitler e a l'é restalo fin-a al 1938.

Ant j'agn 1950 Jean François-Poncet a l'é vnùit un diplomàtich apressià.
A l'ha travajà con Maurice Faure a la negossiassion dël tratà ëd Roma che, dël 1957, a l'ha creà la Comunità econòmica europenga.
Con l'ariv dij gaullista al podèj l'ann apress, François-Poncet a l'ha seghità na cariera sensa tanti spatuss, an particolar an Maròch e an Iran.
A l'ha anterompula dël 1971, për pijé la diression ëd Carnaud, n'asienda d'ambalage metàlich dla famija Wendel, a la qual a l'era gropà da la part ëd soa fomna, Marie-Thérèse de Mitry.

Apress l'elession ëd Valéry Giscard d'Estaing a la pressidensa dla repùblica, dël 1974, François-Poncet a l'é tornà a travajé al ministé dj'afé strangé.
A l'é stàit segretari dë stat con ël ministr Jean Sauvagnargues e peui a l'é stàit ciamà da Giscard d'Estaing për esse segretari general dl'Elisé.
Dël 1978 a l'é stàit nominà ministr ëd j'afé strangé, pòst ch'a l'ha goernà findi a la vitòria dla snistra dël 1981.
An costa fonsion a l'ha avù un ròl ëd prim pian ant ij negossià europengh, an particolar ant la costrussion dël sistema monetari europengh, predecessor ëd l'éuro.

Consejà da Maurice Faure, pressident dël consèj general dël Lot, dël 1978 François-Poncet a l'ha pijà la pressidensa dël consèj general ëd Lot-et-Garonne.
Dël 1983 a l'é stàit elegiù senator e a l'ha aderì a la partìa dl'Adunansa democràtica e europenga.
Apress l'artorn dla drita al podèj, dël 1986, a dventa pressident ëd la comission dj'afé econòmich dël Senà.
A l'é peui stàit rielegiù tavòta senator, findi a j'elession dlë stèmber 2011, a le quaj a l'é nen candidasse.

Con ël Moviment europengh a l'ha partissipà ëd fasson ativa a la campagna për ël sì a la votassion dël 1992 an sël tratà ëd Maastricht ch'a l'ha creà l'Union europenga.

François-Poncet a l'avìa aderì a l'UMP dont a fasìa part ëd l'ufissi polìtich.
A l'é mòrt a Paris ai 18 ëd luj 2012.

Francoisponcet, Jean